Nadškofija Ljubljana

Misijonska nedelja
2023-10-22
Misijonsko nedeljo bomo obhajali 22. oktobra. Osrednje slovensko praznovanje misijonske nedelje bo letos v Dornberku. Ob 15. uri bo molitvena ura, ob 16. uri pa bo slovesno somaševanje vodil koprski škof msgr. Jurij Bizjak. Po maši bo sledil program s pričevanji navzočih misijonarjev. Vabimo duhovnike in vernike iz vse Slovenije, posebej pa iz okoliških dekanij, da se udeležite skupnega praznovanja. Posebej so povabljeni tudi člani Misijonske molitvene zveze. Večje skupine romarjev prosimo, da svoj prihod napovejo. Praznovanje bo letos posebej posvečeno velikemu slovenskemu misijonarju Ernestu Saksidi, katerega 10. obletnico smrti letos obhajamo.
Vir: Misijonsko središče Slovenije

Škofijsko srečanje ministrantov
2023-10-21 09:00 - 17:00 (Europe/Ljubljana)
Škofijski ministrantski kviz bo letos v soboto, 21. oktobra 2023, v Zavodu sv. Stanislava. Ob 9.00 se bomo zbrali v zavodski cerkvi. Kasnejese bodo nekatere ministrantske skupine pomerile v kvizu, druge pa v malem nogometu. Srečanje bomo sklenili z razglasitvijo rezultatov in podelitvijo nagrad.
Kviz in nogometni turnir bosta sočasno, zato je nemogoče, da bi ista ekipa nastopala na kvizu in v malem nogometu. Na kviz se lahko prijavi ministrantska skupina, ki je zmagala na dekanijskem ministrantskem kvizu, če pa tega ni bilo, pa tista, ki jo izberejo duhovniki na dekanijski konferenci. To velja tudi za nogometne ekipe.
A) Kviz bo v dveh starostnih skupinah:
– Mlajšo skupino sestavljata dva ali trije člani, ki so lansko leto obiskovali šolo do vključno 6. razreda devetletke.
– Starejšo skupino sestavljata dva ali trije člani, ki so lansko leto obiskovali šolo do vključno 9. razreda devetletke.
Prvi del tekmovanja bo kviz v pisni obliki, drugi del pa, če bo potrebno, v ustni obliki. Literatura za kviz je Ministrantski kviz 2023 (Magdalena Gornik in liturgični slovarček).
B) Turnir v malem nogometu bo v eni starostni skupini do vključno 1. letnika srednje šole (rojeni po 1. januarju 2006). Ekipa šteje največ deset ministrantov, katerih imena in letnice morate nujno navesti ob prijavi. Da se izognemo nesporazumu, imejte s seboj osebni dokument ali njegovo kopijo.
Ekipe naj imajo po možnosti enotne majice. Nogometno ekipo bo na igrišču zastopalo pet igralcev (4 + vratar). Igralo se bo v telovadnici.
Vsaka ministrantska skupina mora imeti obvezno voditelja (duhovnika ali drugo odraslo osebo). Tega prosim, da svoje ministrante spodbuja k lepemu obnašanju, športni pravičnosti in k skrbi za čistočo ter nedotakljivost lastnine zavoda. Malica je iz popotne torbe – vsak naj jo prinese s seboj.
Prijave sprejemam na naslov jureee@gmail.com do 15. oktobra.
Želim mirno in uspešno pripravo.
Jure Ferlež,
referent

Sv. maša ob 20. obletnici smrti Antona Strleta
2023-10-20 18:30
Božji služabnika Anton Strle je umrl 20. oktobra 2003. Dvajseto obletnico bomo praznovali na dan njegove smrti, 20. oktobra 2023 ob 19.00 v župnijski cerkvi Ljubljana Sv. Križ. Somaševanje bo vodil nadškof Stanislav Zore OFM. Po maši bomo šli na njegov grob in molili za njegovo beatifikacijo.
Pol ure pred mašo bo češčenje Najsvetejšega.
p. Andrej Pirš, postulator

Duhovni program za zakonce, pare in posvečene osebe
2023-10-20 17:00 - 2023-10-22 18:00
Ignacijev dom duhovnosti vabi na vikend, ki je namenjen vsem poročenim parom ter parom, ki sobivajo, vseh starosti in kultur.
Program izvira iz katoliške tradicije, vendar je odprt za vse, ki želijo izboljšati odnos z dialogom in poslušanjem. Namenjen je tudi duhovnikom, redovnikom in redovnicam, ki želijo poglobiti svoj odnos s skupnostjo. Poteka od petka, 20. oktobra 2023, ob 17. uri, do nedelje 22. oktobra, do 18. ure.
Vodi ekipa Zakonsko srečanje.
Več info na tej povezavi, prijava pa TUKAJ.

Pripete datoteke: wwme zlozenka 2023.pdf
Vir: Katoliška Cerkev

Sv. Luka, evangelist
2023-10-18
V Katoliški cerkvi 18. oktobra praznujemo god svetega Luka evangelista.
Sveti Luka je svetnik, ki je po starem krščanskem izročilu napisal dve pomembni novozavezni knjigi: Evangelij po Luku in Apostolska dela. Njegovo ime se glasi v hebrejščini לוקא [Luka], v grščini Λουκᾶς [Lukas]. Slovensko ime Luka je praktično enaka izvirni obliki, v starejših prevodih Svetega pisma pa srečamo tudi obliko Lukež, ki izvira iz grščine.
Luka je bil doma iz Antiohije, po rodu je bil Grk (ali po nekaterih virih Sirijec), po poklicu je bil zdravnik. Precej časa je oznanjal krščanstvo skupaj s svetim Pavlom – spremljal ga je na vseh pomembnejših potovanjih in je skupaj z njim prišel tudi v Rim. Iz uvodnih besed Lukovega evangelija se da sklepati, da Luka ni bil priča dogodkom, ki jih je opisal v evangeliju. To pomeni, da se je krščanski skupnost pridružil šele nekoliko pozneje. Pač pa v Apostolskih delih najdemo več odstavkov napisanih v prvi osebi množine, iz česar lahko sklepamo, da je te dogodke pisec res sam doživel.
V pripovedi o dveh mladeničih, ki sta na poti v Emavs srečala in po lomljenju kruha spoznala vstalega Gospoda, Luka z imenom omenja samo enega, Kleofa, ime drugega pa zamolči. Papež Gregor Veliki z veliko verjetnostjo ugotavlja, da zato, ker je bil to on sam. V svoji skromnosti se namreč ni želel izpostavljati.
Luka je bil visoko izobražen Grk, zdravnik po poklicu, zato ni čudno, da je evangelij, ki ga je napisal, namenjen Grkom. Kot zdravnik je imel globoko razvit čut za bolnike, zato Jezusa predstavi predvsem s te plati: kot telesnega in dušnega zdravnika.
Z Marijo se je večkrat srečal v Janezovi hiši, kjer mu je pripovedovala o Jezusovem rojstvu in njegovih otroških letih. Luka jo je ob teh obiskih večkrat slikal – od tu izhaja legenda, da je on avtor Marijine podobe (Salus populi romani, Zdravje rimskega ljudstva), ki jo danes častijo v cerkvi Marije Snežne v Rimu. Nekaj njegovih slik naj bi se (po izročilu) ohranilo do današnjih dni: Črna Marija iz Częstochowe na Poljskem, Carigrajska Mati Božja v baziliki svete Justine v Padovi ter Milostna Mati Božja na Trsatu. Kakorkoli že, gotov pa je res, da je Luka Mariji in Jezusu naslikal najlepšo podobo prav v svojem evangeliju.
Njegov razpoznavni znak na slikah je vol. Takšnega najdemo na steni poslopja v Žički kartuziji. Luka velja za zavetnika zdravnikov, kirurgov, slikarjev, zlatarjev, kiparjev, vezilcev (čipkaric), stekloslikarjev in na sploh krščanske umetnosti. Je tudi zavetnik knjigovezov, notarjev, pa tudi živine, mesarjev. Kot vremenski zaščitnik je povezan z mnogimi vremenskimi reki.
Vir: donbosko.si.

Sedmo vseslovensko srečanje ločenih
2023-10-14 15:00 - 17:00
Vseslovensko srečanje ločenih bo v soboto, 14. oktobra, ob 15.00 pri sv. Jožefu v Ljubljani. Naslov srečanja je »Razvezani in še vedno ljubljeni«. Začne se s predavanjem dr. Andreje Poljanec ob 15.00 in nadaljuje z mašo ob 16.00, ki jo bo daroval soboški škof msgr. Peter Štumpf. Po maši sledita kratka prireditev ob 20-letnici Skupnosti razvezanih v Cerkvi SRCE in zaključek s pogostitvijo na dvorišču cerkve.
Več informacij o dogodku najdete na https://srcerazvezani.si/

Molitev in sveta maša za bolnike z rakom
2023-10-13 18:30
Kongregacija za bogoslužje in discipline zakramentov je 11. februarja 2020 uradno razglasila sv. Leopolda Mandića za zavetnika bolnikov z rakom. Kongregacija je poudarila, da je s to razglasitvijo odprto okno upanja, saj bo sv. Leopold, ki je sam doživel osebno izkušnjo nemoči te težke težke bolezni, kot zavetnik spremljal onkološke bolnike s svojo priprošnjo pri Bogu.
Od marca 2023 bo v baziliki Marije Pomagaj na Brezjah vsak drugi petek v mesecu potekala molitev s priprošnjo sv. Leopoldu Mandiću.
13. oktober
Ob 18.30 – molitev rožnega venca
Ob 19.00 – sveta maša in po maši blagoslov z relikvijami sv. Leopolda Mandića
Termini svete maše in blagoslova bodo sledili:
13. oktober (molitev ob 18.30, sveta maša ob 19.00)
10. november, 8. december (molitev ob 17.30, sveta maša ob 18.00)
Vir: Marija.si

Javna molitev rožnega venca na Kongresnem trgu v Ljubljani
2023-10-13 06:30 - 17:00
Katoliška mladina v petek, 13. oktobra 2023, ob 6.30 zjutraj prvič organizira javno molitev rožnega venca na Kongresnem trgu v Ljubljani.
»Javna molitev je mnogo močnejša od zasebne, da pomiri Božjo jezo in prikliče Njegovo usmiljenje, in sveta mati Cerkev, ki jo vodi Sveti duh, je vedno podpirala javno molitev v časih javne tragedije in trpljenja,« piše eden največjih strokovnjakov za rožni venec, »drugo najboljšo molitev za sveto mašo«, sv. Louis Marija Montfortski. Po njegovem napotku in zgledu brezštevilnih drugih držav bomo tudi pri nas začeli z javno molitvijo sv. rožnega venca – za našo domovino in zveličanje njenih duš ter posebne namene, ki jih bomo še objavili.
Prvič vse, še posebej pa mlade može in fante, ki smo prvi poklicani biti voditelji in zgled pri pričevanju vere, vabimo na Kongresni trg v Ljubljani, pred spomenik Presveti trojici, v petek, 13. oktobra, ob 6.30. Molili bomo na pomenljiv datum, ko je leta 1884 papež Leon XIII. po navdihu, ki ga je prejel pri sv. maši, zapisal molitev k sv. nadangelu Mihaelu za Cerkev, pred dobrimi sto leti pa se je Gospa Rožnega Venca zadnjič prikazala v Fatimi in napravila »sončni čudež«, ki ga je videlo 70.000 ljudi.
Urban Šifrar,
Katoliška mladina
Vir: Katoliška Cerkev

Prvi koncert sakralnega abonmaja v uršulinski cerkvi Sv. Trojice v Ljubljani
2023-10-11 19:30
Vljudno vas vabimo, da tudi v letošnji sezoni Sakralnega abonmaja v uršulinski cerkvi Sv. Trojice v Ljubljani prisluhnete glasbi s sakralno vsebino v izvedbi priznanih zborov in solistov.
Na prvem koncertu z naslovom Moje življenje bomo prisluhnili uglasbeni poeziji Cvetane Priol in Matere Terezije. Skladbe, ki so nastale izpod peres slovenskih skladateljev Uršule Jašovec, Diane Novak, Tineta Beca, Roberta Kampleta, Maksimiljana Feguša in Tomaža Habeta, bosta krstno izvedli sopranistka Pia Brodnik in organistka Rebeka Dobravec.
Koncert bo v sredo, 11. oktobra 2023, ob 19.30. uri v uršulinski cerkvi Sv. Trojice v Ljubljani.
Vstopnine ni, veseli pa bomo prostovoljni prispevkov.
Vljudno vabljeni!
Vir: Katoliška Cerkev

Sv. maša ob začetku akademskega leta
2023-10-10 18:30
Vse študente lepo vabimo, da se v torek, 10. oktobra, ob 18.30 v ljubljanski stolnici udeležijo svete maše ob začetku akademskega leta.

20. vseslovensko srečanje kmetov na Ponikvi in Slomu
2023-10-08 12:00 - 14:00
Lepo vabljeni na 20. vseslovensko srečanje kmetov na Ponikvi in Slomu, v nedeljo, 8. oktobra. Gre za vsakoletno srečanje kmetov v rojstnem kraju blaženega Antona Martina Slomška, zavetniku kmetov, slovenskega kmetijstva in kmetijskega slovstva. Vodilo srečanja je Slomškova misel »Besede mičejo, zgledi vlečejo«.
Ob 12. uri bo ob somaševanju duhovnikov in predstavnikov evangeličanske cerkve, v cerkvi sv. Martina na Ponikvi, mašo daroval upokojeni mariborski nadškof msgr. dr. Marjan Turnšek.
Ob 14. uri bomo druženje nadaljevali s slavnostno akademijo pred Slomškovo rojstno hišo na Slomu. Kako uporabni so svetniki za kramljanje, bo v sklopu dogajanja predstavil režiser, dramatik in igralec Gregor Čušin. Druženje na vsebinsko in glasbeno bogatem dogodku bomo zaključili s pogostitvijo.
Območne enote Kmetijsko gozdarske zbornice Slovenije organizirajo avtobusne prevoze, informacije na spletni strani www.kgzs.si.
Lepo vabljeni na Ponikvo, v nedeljo 9. oktobra.
Vir: Katoliška Cerkev

Teden za življenje 2023
2023-10-08 - 2023-10-15
32. TEDEN ZA ŽIVLJENJE
8. do 15. oktober 2023
POVZDIGNIMO DAR ŽIVLJENJA
Molitvena priprava:
Skupaj s Pohodom za življenje vabimo k molitveni pripravi na Pohod za življenje in Teden za življenje.
Nedelja, 8. oktober, Brezje: ZAČETEK TEDNA ZA ŽIVLJENJE

15.00: Molitvena ura za življenje
16.00: Evharistično bogoslužje, vodi škof Anton Jamnik

Molitveno uro in sveto mašo bomo skupaj pripravila gibanja in organizacije, ki se v svojem temelju zavzemamo “za življenje”.
Sreda, 11. oktober, Galerija Družina:
17.30: OKROGLA MIZA »POVZDIGNIMO DAR ŽIVLJENJA«
V sodelovanju z Radiem Ognjišče.
Sodelujejo:

g. Miro Šlibar, Voditelj Medškofijskega odbora za pastoralo zdravja (MOPZ) pri SŠK;
ga. Darinka Slanovec, pesnica, dolgoletno preizkušana v neozdravljivi bolezni, članica Krščanskega bratstva bolnikov in invalidov;
g. Željko Spajić, družinski oče, oče sina s posebnimi potrebami;
s. Edith Metelko, Marijina sestra, Prijateljstvo bolnikov in invalidov.

Kulturni program pripravlja gospa Darinka Slanovec.
Predvidoma prenos v živo na YouTube kanalu Gibanja za življenje.
Četrtek, 12. oktober, Kurešček:
Sveta maša “za življenje”

17.00: Molitev pred Najsvetejšim,
18.00: Sveta maša za nerojene otroke in “svetost” življenja, mašuje g. Miro Šlibar

Nedelja, 15. oktober:
Po župnijah predlagamo branje poslanice ob Tednu za življenje in duhovna misel ob Božji besedi na naši spletni strani.
Na spletni strani bodo objavljeni tudi drugi prispevki.
Župnije bodo po pošti prejele plakat. Prav tako bomo plakat poslali izobraževalnim, vzgojnim in zdravstvenim ustanovam v Sloveniji.
Kdor še želi plakat ali dodatne informacije naj se obrne na drustvo@gibanjezazivljenje.si.
Vir: https://gibanjezazivljenje.si/teden-za-zivljenje-2023/program-18-2/

Rožnovenska Mati Božja
2023-10-07 18:00
Praznik Rožnovenske Matere Božje bomo pri Mariji Pomagaj letos že 11. obhajali skupaj z Radijem Ognjišče.
Ob 18. uri bomo pričeli z molitvijo rožnega venca, ob 19. uri bo sledila sveta maša in po sveti maši še dva dela rožnega venca. Slovesno somaševanje bo vodil mariborski nadškof metropolit msgr. Alojzij Cvikl.
Celotno slovesnost bodo lahko v neposrednem prenosu spremljali poslušalci Radia Ognjišče.
Vir: Marija.si

Pohod za življenje 2023
2023-10-07 09:30 - 17:00
Pohod za življenje 2023

LJUBLJANA

ŽIVLJENJE JE ZAKON!

LJUBLJANA, PREŠERNOV TRG,
SOBOTA, 7. OKTOBER 2023
ZBIRANJE OB 9.30.

Zakaj je pomembno, da pridemo na vseslovenski Pohod za življenje v Ljubljano?

Zato, ker je to odlična preventiva za naše otroke, vnuke in druge sorodnike, da se bodo izognili tragični izkušnji splava. Sprejmite odločitev, da boste prišli na Pohod za življenje, pogovarjajte se s svojimi otroki in mladostniki o tem, morda pripravite transparent in ga ponosno prinesite s seboj. Program bo lep, pester in živopisen, na kožo pisan vsem generacijam. Zato res prav vsi dobrodošli.
Pohod za življenje je enkratna priložnost v letu, da javno pokažemo, da nam gre za pravico do življenja nerojenih otrok, da se zavzemamo za pomoč mamam in očetom v stiski, tako da bi vsi spočeti otroci lahko zagledali luč dneva in lepoto sveta.
Vir: https://pohodzazivljenje.si/

Romanje po Rožnovenski poti
2023-10-07 08:30
Dragi prijatelji Rožnovenske poti,
Društvo sveta Neža za ohranjanje kulture in razvoj kraja vas vljudno vabi na letošnje oktobrsko romanje po Rožnovenski poti, ki bo v soboto, 7. oktobra.
Geslo romanja je:
Marija ti hodiš z menoj.
Angeli naju spremljajo na poti od Brezij do Brezij.
Roki sva sklenila v molitev.
Imava skupni rožni venec, ki naju veže v molitvi.
Jezus,tvoj sin naju gleda, ko hodiva po Rožnovenski poti.
Aleluja pojejo angeli vsem, ki molijo na Rožnovenski poti.
Ob 8.30 bo sveta maša v baziliki Marije Pomagaj na Brezjah, zatem pa se bomo zbrali ob spomeniku papeža Janeza Pavla II. Na približno 12 km dolgo pot se bomo odpravili ob vsakem vremenu. Hodili bomo štiri ure. Vsebina programa je obsežna, zato se bomo vrnili na Brezje po 15 uri.
Na pol poti, na info točki, pa je poskrbljeno tudi za okrepčilo.
Poskrbite za primerno obutev in obleko.
Informacije za romanje:
Jana Grohar 041 271 635
Matevž Kleč 040 553 417
www.roznovenskapot.si
Vir: Marija.si

Prvi petek
2023-10-06 06:30
Vsak prvi petek v mesecu ob 6.30 vabljeni k sv. maši v cerkev Srca Jezusovega na Taboru za deveti zaporednih prvih petkov, ki jih bomo obhajali od oktobra do junija.
ZA KOGA: odprto za vse, posebej za študente
KDAJ: vsak prvi petek od oktobra 2023 do junija 2024 ob 6:30
KRAJ: cerkev Srca Jezusovega (Tabor)
Prijavi se na spodnji obrazec in vsak mesec boš prejel spodbudo za poglobitev češčenja presvetega Srca Jezusovega.
Vir: Katoliška mladina

Spominska razstava Milana Butine (1923–1999)
2023-10-05 18:00
Galerija Staneta Kregarja se pridružuje praznovanju 100-letnice rojstva Milana Butine s spominsko razstavo.
Odprtje spominske razstave Milana Butine, ki bo v četrtek, 5. oktobra, ob 18. uri v Kregarjevem atriju Zavoda sv. Stanislava (Štula 23). Z razstavo se pridružujemo nizu dogodkov, posvečenih 100. obletnici rojstva slikarja, scenografa, kostumografa in likovnega teoretika dr. Milana Butine (1923–1999).
Avtorja in njegovo delo bo predstavil akademik prof. dr. Jožef Muhovič, Butinov naslednik na področju likovne teorije, odprl pa jo bo direktor Zavoda sv. Stanislava mag. Anton Česen. Glasbeni program ob odprtju bo oblikovala učenka GŠ Matije Tomca violinistka Lana Rupnik iz razreda prof. Draga Arka.
Več o razstavi lahko preberete na galerijski spletni strani, na ogled pa bo do 5. novembra v Kregarjevem in Meršolovem atriju.
Vir: Katoliška Cerkev

Misijonski mesec oktober
2023-10-01 - 2023-10-31
V nedeljo bomo vstopili v oktober, ki ga v izročilu Cerkve obhajamo kot misijonski mesec.
150-letnica rojstva sv. Terezije Deteta Jezusa
Mesec oktober vsako leto začnemo z godom sv. Terezije Deteta Jezusa, ki je zavetnica misijonov. Kot karmeličanka v klavzurnem samostanu je v kontemplativnem življenju darovala svoje življenje, molitve in trpljenje za blagoslov dela misijonarjev po vsem svetu. Na ta način je uresničila svojo poklicanost, biti ljubezen v srcu Cerkve. V začetku letošnjega leta smo se spominjali 150-letnice njenega rojstva (2. januar 1873).
Kratka premišljevanja za vsak dan
Papeške misijonske družbe s Poljske so tudi letos pripravile kratka premišljevanja ob dnevni Božji besedi za vsak dan meseca oktobra. Prav tako lahko na spletni strani najdete nekaj osnovnih molitev za misijone, kratke videoposnetke in note ter posnetke pesmi z misijonsko tematiko. Namenjena so tako osebni molitvi kot tudi prebiranju pri dnevnih svetih mašah.
Papeževa poslanica za svetovni misijonski dan
Misijonsko nedeljo oz. svetovni dan misijonov bomo obhajali 22. oktobra. Papež je za letošnjo poslanico izbral geslo: »Goreča srca, noge na poti«. Celotno poslanico lahko preberete tukaj. Prav tako pa tudi v gradivu za župnije k misijonski nedelji in v oktobrski številki revije Misijonska obzorja.
MISIJONSKA NEDELJA – OSREDNJE PRAZNOVANJE

Misijonsko nedeljo bomo obhajali 22. oktobra. Osrednje slovensko praznovanje misijonske nedelje bo letos v Dornberku. Ob 15. uri bo molitvena ura, ob 16. uri pa bo slovesno somaševanje vodil koprski škof msgr. Jurij Bizjak. Po maši bo sledil program s pričevanji navzočih misijonarjev. Vabimo duhovnike in vernike iz vse Slovenije, posebej pa iz okoliških dekanij, da se udeležite skupnega praznovanja. Posebej so povabljeni tudi člani Misijonske molitvene zveze. Večje skupine romarjev prosimo, da svoj prihod napovejo. Praznovanje bo letos posebej posvečeno velikemu slovenskemu misijonarju Ernestu Saksidi, katerega 10. obletnico smrti letos obhajamo.
Vir: Misijonsko središče Slovenije

Petek, Sv. Mihael, Gabrijel, Rafael - nadangeli, praznik
2023-09-29
V Svetem pismu so po imenu predstavljeni trije Božji poslanci s posebnimi nalogami, zato jim pravimo nadangeli.
V bogoslužju je v četrti evharistični molitvi v hvalospevu na Boga Očeta, lepo rečeno: »Edini ti si dober in vir življenja, vse si ustvaril zato, da bi svoje stvari napolnil z blagoslovom in mnoge razveselil s sijajem svoje luči. Pred teboj stoje neštete množice angelov, ki ti noč in dan služijo, gledajo slavo tvojega obličja in te nenehno poveličujejo.« V Svetem pismu so po imenu predstavljeni trije božji poslanci s posebnimi nalogami, zato jim pravimo nadangeli. To so: Mihael, Gabriel in Rafael. Po prenovljenem bogoslužnem koledarju obhajamo njihov praznik skupaj 29. septembra, ko je bil poprej praznik nadangela Mihaela; praznik nadangela Gabriela je bil 24. marca, nadangela Rafaela pa 24. oktobra.
Mihael pomeni ‘kdo kakor Bog?’. Že po imenu je Mihael postavljen v bojno nasprotje s prišepetavanjem kače–satana v raju, ki hoče prvega človeka zapeljati v odpad od Boga. Prvikrat ime Mihael navaja prerok Daniel, ki Mihaela označuje kot ‘velikega kneza’. V Novi zavezi ga vidimo v prepiru s hudičem zaradi Mojzesovega trupla. V knjigi Razodetja pa Mihael nastopa kot voditelj angelov, ki v boju s satanom in njegovimi angeli dosežejo sijajno zmago. Na to se nanaša molitev k nadangelu Mihaelu kot zavetniku vesoljne Cerkve v boju zoper zalezovanje hudih duhov, ki se je od papeža Leona XIII. naprej molila po vsej katoliški Cerkvi po tihih mašah. Nadangela Mihaela najpogosteje upodabljajo z mečem in sulico kot borcem zoper zmaja – satana.
Gabriel pomeni po hebrejskem deblu ‘božji mož’ ali ‘božji junak’. V Stari zavezi je omenjen le v Danielovi knjigi, v Novi zavezi pa Gabriel oznani rojstvo Janeza Krstnika in Jezusovo rojstvo. Najprej in najbolj pogosto so ga upodabljali v zvezi z Gospodovim oznanjenjem Mariji. Pri oznanilu rojstva Janeza Krstnika duhovniku Zahariju se angel predstavi: »Jaz sem Gabriel, ki stojim pred Bogom. Poslan sem, da spregovorim s teboj in ti sporočim to veselo novico.« Češčenje nadangela Gabriela se je uveljavilo po 10. stoletju, šele papež Benedikt XV. je njegov praznik leta 1921 raztegnil na vso Cerkev in določil, naj se povsod praznuje 24. marca, dan pred praznikom Marijinega oziroma Gospodovega oznanjenja. Pij XII. je leta 1952 nadangela Gabriela razglasil za nebeškega zavetnika radia in vseh sredstev družbenega obveščanja. V ljudski vernosti pa so nadangela Gabriela kot svojega zavetnika že prej častili sli, poštni uradniki in raznašalci časopisov.
Nadangel Rafael, čigar ime pomeni ‘božje zdravilo’ ali ‘Bog je ozdravil’, se omenja v svetopisemski Tobijevi knjigi. Ko pride v hišo pobožnega Tobija, se predstavi: »Jaz sem Rafael, eden izmed sedmih, ki stojimo pred Gospodom.« Spremljal je njegovega sina, mladega Tobija, na potovanju v daljno deželo, da je njegovo bodočo ženo Saro rešil mučenja hudobnega duha in da je po vrnitvi ozdravil starega Tobija. Zato velja nadangel Rafael v krščanskem izročilu za angela, ki pomaga človeku predvsem dosegati zdravje, pa tudi kot tistega, ki spremlja ljudi na potovanjih. Krščanska organizacija za pomoč izseljencem se imenuje Rafaelova družba. Nadangela Rafaela navadno slikajo kot popotnika s palico in bučko, včasih z ribo in kot spremljevalca mladega Tobija. Njegov praznik so od 11. stoletja dalje obhajali na različne datume, papež Benedikt XV. pa je leta 1921 določil, naj se po vsej zahodni Cerkvi obhaja 24. oktobra.
Imena vseh treh nadangelov so tudi priljubljena krstna imena: pri nas ima največ varovancev nadangel Mihael, nekaj manj Gabriel, še nekoliko manj pa Rafael. Uveljavljene so številne moške in ženske oblike teh imen.
Vir: revija Ognjišče.
Z molitvijo kličimo na pomoč sv. Mihaela kot zavetnika vesoljne Cerkve v boju zoper zalezovanje hudobnih duhov:
Sveti nadangel Mihael,
brani nas v boju,
bodi nam v pomoč zoper zlobnost
in zalezovanje hudobnega duha.
Ukroti naj ga vsemogočni Bog,
ponižno zato prosimo.
In ti vodnik nebeške vojske,
satana in druge hudobne duhove,
ki hodijo po svetu v pogubo duš,
z Božjo pomočjo v pekel pahni.
Amen.

Sv. Matej, apostol in evangelist, praznik
2023-09-21
21. septembra praznujemo god sv. Mateja, apostola in mučenca.
Ta dan se pri maši bere odlomek iz evangelija po Mateju, ki pripoveduje, kako je Jezus tega apostola poklical in kako je ta takoj pustil svojo službo in šel za njim. Za stare cerkvene očete je bila stvar preprosta: prvi evangelij je napisal apostol Matej. Sodobni razlagalci Svetega pisma pa pravijo, da pisca tega evangelija ne smemo enačiti s cestninarjem Matejem, ki ga je Učitelj iz Nazareta poklical med svoje izbrane učence – apostole. Evangelista Marko in Luka, ki sta tudi zabeležila ta dogodek, poklicanega cestninarja imenujeta Levi, Marko pa dodaja še ime njegovega očeta – Alfej. Danes je med strokovnjaki skoraj soglasno prepričanje, da je Matejev evangelij zapis ustne kateheze apostolov, zlasti apostola Petra, katerega je okoli leta 80 opravil izobražen Jud, ki je bil postal kristjan.
Preden ga je Gospod poklical, je Matej–Levi opravljal službo cestninarja ali mitničarja v Kafarnaumu. Ta poklic je bil pri Judih na slabem glasu: cestninarje so enačili s pogani in z javnimi grešniki, z roparji in razbojniki. Dejstvo, da se je Jezus ozrl nanj, ga je tako prevzelo, da je brez oklevanja pustil vse in šel za njim. Gospoda je spremljal po Palestini, vpijal njegove besede in strmel nad njegovimi deli. Po Jezusovi smrti, vstajenju in vnebohodu si je zadal nalogo, da svoje rojake prepriča, da je Jezus iz Nazareta pravi Mesija, ki so ga napovedovali preroki stare zaveze.
Staro izročilo pripoveduje, da je apostol Matej dolgo časa deloval v Etiopiji, kjer je spreobrnil veliko ljudi, celo samega kralja z vso družino, potem ko je obudil od mrtvih njegovo lepo hčerko Ifigenijo. Ta je po prejemu svetega krsta naredila zaobljubo devištva in je zavrnila novega kralja Hirtakusa, ki se je hotel z njo poročiti. Kralj se je razsrdil na apostola Mateja, češ da ji je on vtepel v glavo te misli, in ga je dal prebosti s sulico, ko je obhajal sveto daritev. To naj bi se zgodilo okoli leta 69. Za časa papeža Gregorija VI. (1046) so njegove posmrtne ostanke prenesli v italijansko mesto Salerno. Njegov grob kažejo v kripti tamkajšnje stolnice in obiskujejo ga številni romarji.
Apostola Mateja upodabljajo s človekom ali z angelom kot simbolom prvega evangelija (po videnju preroka Ezekijela), s knjigo, z mečem ali s sulico (orodjem mučeništva), pa tudi z mošnjo in računsko deščico, kakršno so imeli cestninarji. Kot svojega zavetnika ga častijo finančni in davčni uradniki, cariniki, menjalci in knjigovodje.
Na Slovenskem je apostol Matej dokaj češčen svetnik, vendar pa nima nobene župnijske cerkve, posvečenih mu je le nekaj podružnic. Ob godu sv. Mateja se pričenja koledarska jesen, zato ta svetnik velja za napovedovalca vremena. Pregovor pravi: »Če je sv. Matevž vedren, prijetna bo jesen.«
Ime Matej je med Slovenci zadnje čase vedno bolj priljubljeno. Razširjene so najbolj te oblike: Matej, Matevž, Tevž, Tevžek, Matejko, Matko, Tejko, Teo. Pogoste so tudi ženske oblike: Mateja, Matejka, Matka, Teja, Tejka.

Vir: Revija Ognjišče.

Molitev ob Evropskem srečanju mladih
2023-09-18 19:00
V začetku septembra v Slovenijo prihaja mednarodna skupina prostovoljcev, ki bo pomagala pripravljati letošnje Evropsko srečanje mladih.
Vsi ste lepo vabljeni na molitev, s katero bomo začeli ožjo pripravo na srečanje. Potekala bo v cerkvi sv. Jakoba na Levstikovem trgu v ponedeljek, 18. 9., ob 19.00.

Nedelja svetniških kandidatov v ljubljanski metropoliji 2023
2023-09-17 15:00 - 17:00
Nedeljo svetniških kandidatov ljubljanske metropolije – nadškofa Antona Vovka, škofa Janeza Frančiška Gnidovca, škofa Friderika Baraga, profesorja Antona Strleta, duhovnika Andreja Majcna in Magdalene Gornik – bomo letos obhajali v nedeljo, 17. septembra 2023, v župnijski cerkvi v Sodražici. V ospredju praznovanja bo lik Božje služabnice Magdalene Gornik.
Ob 15.00 bo v župnijski cerkvi molitvena ura. Sledilo bo somaševanje, ki mu bo predsedoval ljubljanski nadškof metropolit msgr. Stanislav Zore. Po končani sveti maši bo v cerkvi še kratka predstavitev beatifikacijskih postopkov.
Za pripravljalni odbor msgr. dr. Blaž Jezeršek

Stična mladih 2023
2023-09-17 09:30 - 22:30
Tradicionalni 42. festival Stična mladih se bo odvil v soboto, 16. septembra 2023, v cistercijanskem samostanu Stična na Dolenjskem. Festival Stična mladih, ki je lani zbral več kot 3.000 udeležencev, bo tudi letos mladim ponudil izkušnjo vere, številne delavnice, bogat glasbeni in športni program ter možnost za druženje. Geslo letošnje Stične mladih je ‘Kdo praviš, da sem?’ in odgovarja na dileme mladih. V porastu uporabe družbenih omrežij se namreč v mnogih mladih poraja vprašanje identitete – od kod izhajam, kdo sem? Ustvarjalci letošnjega festivala so navdih za geslo našli v svetopisemskem odlomku iz 2. pisma Korinčanom (2 Kor 5, 17-21), ki na to vprašanje odgovarja s preprostim: “Če je torej kdo v Kristusu, je nova stvaritev. Staro je minilo. Glejte, nastalo je novo.” Zato želijo mlade spodbuditi, da ustvarijo novo identiteto oziroma mišljenje v Kristusu.
Vse aktualne informacije v zvezi z izvedbo srečanja bodo objavljene na spletni strani Stične mladih ter njenih družbenih omrežjih.
Tinkara Jerkič, odgovorna za odnose z javnostmi na Katoliški mladini
tinkara@katoliskamladina.si
Tadej Zalar, koordinator Stične mladih 2023
tadej@katoliskamladina.si

Povišanje sv. Križa, Gospodov praznik
2023-09-14
Skoraj 300 let je bil Gospodov grob in križ globoko zakopan v zemlji. Ko je cesar Konstantin dal kristjanom svobodo je njegova mati Helena dala kopati tam, kjer je moral biti Gospodov grob in križ. Razkrili so grob in našli križ.
Konstantin je dal nad Gospodovim grobom sezidati cerkev Kristusovega vstajenja in cerkev Svetega križa, ali kakor navadno pravimo cerkev Božjega groba. Cerkvi sta bili med seboj povezani, sta bili posvečeni 13. septembra 335. V veličastni cerkvi Božjega groba (Svetega križa) so naslednji dan, to je 14. septembra, prvič izpostavili relikvijo svetega križa v slovesno češčenje. Od tedaj naprej so vsako leto na ta dan praznovali „povišanje svetega križa“. Tako je posvečenje dvojne cerkve skupaj z izpostavitvijo ostankov Jezusovega križa bilo povod za najstarejši praznik v čast svetemu križu.
Kmalu so obhajali ta praznik tudi v Carigradu. V Rimu ga je uvedel v 7. stoletju papež Gregor Veliki. Praznik nas spodbuja, naj z živo vero častimo podobo križa, veliko znamenje krščanstva. Na križu je trpel sam Božji Sin Jezus Kristus. Na njem je umrl On, ki ga je Bog dal za nas vse, ki je vstal od mrtvih in sedaj pri Očetu prosi za nas. Praznik nas spominja, da je Božja Ljubezen tako velika in močna, da je izničila lastnega Sina, da bi bili mi odrešeni. To nas vodi do spoznanja, da je ljubezen vedno, združena z žrtvijo. Ljubezni je lastno, da se žrtvuje, da trpi, da se izniči.
Praznik povišanja svetega križa nas vabi, naj bi se radi ozirali na križ, saj nam bo pogled nanj odkrival edine resnične vrednote. Križ nam govori, da je na začetku vsega ljubezen. Govori nam, da je ljubezni lastno, da se žrtvuje. Križ nam govori, da samo nesebično žrtvovanje in izpričanje rodi ljubezen in vodi v življenje. Zato nam križ vedno kliče v zavest Jezusove besede: „Če hoče kdo priti za menoj, naj se odpove sam sebi in vzame svoj križ ter hodi za menoj. Kdor namreč hoče svoje življenje rešiti, ga bo izgubil. Kdor pa svoje življenje zgubi zaradi mene, ga bo našel“ (Mt 16, 24-25).
Iz spletne strani www.kapitelj.com. Vir: France Oražem; Leto Kristusove skrivnosti 95 – 96

Pastoralni tečaj 2023
2023-09-13 09:00 - 13:00
Dragi duhovniki in drugi pastoralni sodelavci, vabljeni na letošnji pastoralni tečaj v naši nadškofiji, ki bo v sredo, 13. septembra, v Zavodu svetega Stanislava v Šentvidu. Osnovna misel tečaja bo: vodenje v župniji. Tečaj bo potekal v dveh delih.
Namen prvega dela je prikazati, koliko in kako se duhovniki znajdemo pri vodenju. V drugem delu pa bomo spregovorili o vodenju skupine sodelavcev, načrtovanju koledarja in viziji pastoralnega leta ter kaj konkretno lahko letos naredim, čeprav morda zamujam z načrtovanjem.
Začeli bomo z molitvijo ob 9.00 in sklenili s kosilom ob 13.00.

Nedelja in teden mladih
2023-09-10 - 2023-09-16
Letošnji teden mladih bo potekal od 10. do 16. septembra. Začel se bo z nedeljo mladih (10. 9.) in zaključil s Stično mladih (16. 9.). Namen nedelje in tedna mladih je:
– mladim dati spodbudo za krščansko življenje
na začetku šolskega in akademskega leta,
– ovrednotiti vlogo mladih v župniji,
– molitev župnije za mlade ter
– ponuditi mladim voditeljem vsebinsko spod-
budo za delo z mladimi.
K sodelovanju vabimo celotno Cerkev na Slovenskem: škofije, župnije, medije, katoliške mladinske organizacije. Urad za mlade bo pripravil knjižico, v kateri bodo obrazec molitve župnijskega občestva za mlade, predlog sodelovanja in predstavitve mladih pri bogoslužju, kateheza za mlade.
Matevž Mehle,
Urad za mlade

Molitveni dan za duhovne poklice na Brezjah
2023-09-09 09:00 - 11:00
Letošnji škofijski molitveni dan za duhovne poklice bo potekal v soboto, 9. septembra, na Brezjah pod geslom Poklicani, da bi živeli. Na eni strani geslo predstavlja vlogo krščanskega oznanila, ki prinaša Življenje, da bi imeli polnost življenja. Nagovarja tako krščanske družine in skupnosti kot tudi vsakega kristjana, da bi prinašali drug drugemu »iz dobrega zaklada svojega srca dobro« (Lk 6,45).
Po drugi strani pa nas geslo spodbuja k prevzemanju odgovornosti. Vsak izmed nas ima nezamenljivo vlogo pri misijonskem delovanju Cerkve. Vsak izmed nas je nepogrešljiv člen pri rasti Božjega kraljestva. Zato nenehno »cincanje«, »okolišarjenje« in neodločenost predstavljajo določeno zavoro pri prinašanju radosti odrešenja do vsakega posebej. Z molitvijo želimo ohrabriti in kot Cerkev potrditi vse tiste, ki jih Bog danes kliče na poseben način v svojo službo.
Tudi s tem molitvenim dnevom se borimo za vsako družino, ki ne ceni duhovnega poklica v svoji sredi, za vsako župnijsko skupnost, ki išče načine, kako bi mlade navdušili za velikodušnost in služenje, za vsakega, ki se bori s svojimi strahovi in se boji prepustiti Jezusu. Zato ni vseeno, ali smo na Brezjah ali nas ni. Spodbujam peš romanja in kolesarjenje do Brezij, pa tudi da povabite vse bolne in ostarele, ki ne zmorejo na Brezje, da se z nami povežejo in prispevajo svoj del k učinkovitosti romarskega shoda.
Potek: ob 9.00 molitvena ura, ob 10.00 sveta maša.
Naj bo to dan zaupanja, da je Bog večji od naše stiske.
Jure Ferlež,
voditelj KPP

Molitev in sveta maša za bolnike z rakom
2023-09-08 18:30
Kongregacija za bogoslužje in discipline zakramentov je 11. februarja 2020 uradno razglasila sv. Leopolda Mandića za zavetnika bolnikov z rakom. Kongregacija je poudarila, da je s to razglasitvijo odprto okno upanja, saj bo sv. Leopold, ki je sam doživel osebno izkušnjo nemoči te težke težke bolezni, kot zavetnik spremljal onkološke bolnike s svojo priprošnjo pri Bogu.
Od marca 2023 bo v baziliki Marije Pomagaj na Brezjah vsak drugi petek v mesecu potekala molitev s priprošnjo sv. Leopoldu Mandiću.
8. september:
Ob 18.30 – molitev rožnega venca
Ob 19.00 – sveta maša in po maši blagoslov z relikvijami sv. Leopolda Mandića
Vir: Marija.si

Rojstvo Device Marije, praznik
2023-09-08
Praznik Marijinega rojstva obhajamo 8. septembra. Katoliška in Pravoslavna Cerkev Marijino rojstvo praznujeta na isti dan.

Zgodovinski podatki o prazniku
Praznik Marijinega rojstva izvira iz Palestine, iz časa posvetitve cerkve v Jeruzalemu, ki jo izročilo prepoznava kot baziliko sv. Ane, Marijine matere. Praznovanje Marijinega rojstva se je najprej razširilo na Vzhodu, v Rimu, kamor so ga prinesli vzhodni menihi, pa so ga začeli obeleževati ob koncu 7. stoletja. Postopno in na različne načine se je praznik v naslednjih stoletjih razširil tudi drugod po zahodni Evropi.
Od 13. stoletja naprej je dobil še večji pomen, saj je postal slovesni praznik, pred katerim je potekala posebna osemdnevna priprava (osemdnevnica), na sam predvečer praznika pa je bila uvedena vigilija (molitveno bdenje). Osemdnevnico je papež Pij X. (1903–1914) skrajšal, Pij XII. (1939–1958) pa leta 1955 docela odpravil. Praznik Marijinega rojstva danes tako vzhodno kot zahodno cerkveno izročilo obhajata 8. septembra, natanko 9 mesecev po prazniku Marijinega brezmadežnega spočetja, ki ga Cerkev obhaja 8. decembra.

Pomen praznika Marijinega rojstva
Evangeliji o Marijinem rojstvu ne poročajo. Izročilo praznika Marijinega rojstva temelji na apokrifnem spisu z naslovom Janezov protoevangelij iz konca 2. stoletja. Avtorstvo dokumenta je sicer dvomljivo, opisuje pa pomembno zgodovinsko dejstvo rojstva Jezusove matere. Katoliška Cerkev se skozi cerkveno leto, poleg Jezusovega rojstva, spominja rojstva še dveh oseb: Marije in Janeza Krstnika. Pri ostalih svetnikih se vedno spominja le dneva njihove smrti. Razlog za to je edinstveno poslanstvo, ki sta ga oba opravila v zgodovini odrešenja. S tega vidika je Marijino rojstvo, tako kot rojstvo Janeza Krstnika, v neposredni povezavi s prihodom Odrešenika Jezusa Kristusa na svet. Marijino rojstvo in njena življenjska pot imata zato pomen, ki presega njeno osebo.
Marijino življenje je neločljivo povezano z Jezusovim življenjem, saj je s svojim materinstvom soudeležena v odrešenjskem načrtu, ki ga je Bog pripravil za človeka in vsebuje učlovečenje, življenje, smrt in vstajenje Božjega sina Jezusa Kristusa. Marija je kot Odrešenikova mati vključena v samo jedro odrešenjskega načrta.
Slovensko izročilo o prazniku Marijinega rojstva
Naši predniki so praznikoma Marijinega vnebovzetja (15. avgust) in Marijinega rojstva (8. september) dali slovensko ime: veliki in mali šmaren oziroma vélika in mala maša, pa tudi velika in mala gospojnica. Obdobje med tema dvema praznikoma je znano kot obdobje romanj v Marijina romarska svetišča. Ponekod v skladu z izročilom na malo mašo ohranjajo navade, ki veljajo za veliko mašo (npr. blagoslov rož ipd.). Ta dan pomeni že začetek jeseni, saj ponekod mala maša za suknjo vpraša ali pa odpre dolinsko pašo (mala maša – v vsakem grmu paša).
Vir: Katoliška Cerkev

Odprtje razstave Antični motivi v slikarstvu Staneta Kregarja
2023-09-04 19:00
Ob 50-letnici smrti slikarja in duhovnika Staneta Kregarja (1905–1973) vas ob vstopu v novo šolsko leto, v katerem se spominjamo 30-letnice ponovne ustanovitve Škofijske klasične gimnazije in tudi Galerije Staneta Kregarja, vabimo v Kregarjev atrij Zavod sv. Stanislava na ogled razstave Antični motivi v slikarstvu Staneta Kregarja.
Razstavo bo odprl mag. Anton Česen, direktor Zavoda sv. Stanislava, v ponedeljek, 4. septembra 2023, ob 19. uri; o antični motiviki bo spregovorila prof. latinščine in grščine Neža Karlin, v glasbenem programu pa bosta nastopili violinistki Elizabeta in Julija Tomac.
Razstava bo na ogled do 2. oktobra, več o njej pa lahko preberete na galerijski spletni strani.
